**GRADSKO VIJEĆE**

**Odbor za dodjelu javnih priznanja**

Klasa: 021-05/14-01/6

Urbroj: 2186/01-01-00-14-1

Varaždin, 2. listopada 2014. godine.

Na temelju članka 16. Odluke o javnim priznanjima Grada Varaždina ("Službeni vjesnik Grada Varaždina" broj 7/95, 8/95, 3/97, 5/05, 7/05 i 6/09), Odbor za dodjelu javnih priznanja raspisuje

**P O Z I V N I N A T J E Č A J**

**za davanje prijedloga za dodjelu javnih priznanja**

**Grada Varaždina**

Javna priznanja Grada Varaždina jesu:

- Povelja počasnog građanina Grada Varaždina;

- Nagrada za životno djelo Grada Varaždina;

- Nagrada Grada Varaždina;

- Plaketa Grada Varaždina;

- Medalja Grada Varaždina.

*a) Povelja počasnog građanina Grada Varaždina*

Počasnim građaninom Grada Varaždina može se proglasiti osoba posebno zaslužna za promicanje vrijednosti demokratskog društva, položaja i ugleda Grada Varaždina, njegovih odnosa s drugim gradovima u zemlji i inozemstvu te za razvoj Grada Varaždina ili pojedinih njegovih djelatnosti.

Počasnim građaninom Grada Varaždina može se proglasiti i državnik ili dužnosnik druge države, član međunarodne organizacije, odnosno organizacije druge države ili njihovih tijela, udruga i druge osobe posebno zaslužne za Grad Varaždin i Republiku Hrvatsku u promicanju njenog suvereniteta, samostalnosti, samobitnosti i ugleda na opće prihvaćenim načelima suvremenog svijeta.

*b) Nagrada za životno djelo Grada Varaždina*

Nagrada za životno djelo Grada Varaždina dodjeljuje se građanima Grada Varaždina ili drugim osobama za rezultate ili djela od posebnog značenja za unapređenje i promicanje znanosti, umjetnosti, gospodarstva, zdravstva i drugih djelatnosti značajnih za život grada Varaždina.

*c) Nagrada Grada Varaždina*

Nagrada Grada Varaždina dodjeljuje se građanima Grada Varaždina i drugim osobama koje rade na području Grada Varaždina, trgovačkim društvima, ustanovama, vjerskim zajednicama, udrugama građana i drugim pravnim osobama za najviše zasluge u promicanju znanosti, gospodarstva, prosvjete, kulture, umjetnosti, sporta, zdravstva, socijalne skrbi, humanitarnog djelovanja te svih drugih područja društvenog života u Gradu Varaždinu.

Nagrada Grada Varaždina dodjeljuje se za izvanredne rezultate i osobite uspjehe u radu.

*d) Plaketa Grada Varaždina*

Plaketa Grada Varaždina dodjeljuje se građanima Grada Varaždina i drugim osobama koje rade na području Grada Varaždina, udrugama građana, trgovačkim društvima, ustanovama i drugim pravnim osobama prigodom njihovih obljetnica, Dana Grada Varaždina i drugih obljetnica za trajniju općepriznatu djelatnost kojom su znatno pridonijeli razvoju Grada Varaždina.

*e) Medalja Grada Varaždina*

Medalja Grada Varaždina dodjeljuje se građanima Grada Varaždina i drugim osobama, njihovim udrugama, trgovačkim društvima, ustanovama i drugim pravnim osobama za postignute uzorne uspjehe od interesa za Grad Varaždin.

Pravo predlaganja dodjele navedenih javnih priznanja, uz Odbor za dodjelu javnih priznanja, imaju: članovi Gradskog vijeća, radna tijela Gradskog vijeća, gradonačelnik, mjesni odbori, udruge gospodarstvenika i obrtnika, građani, udruge građana, trgovačko društvo, političke stranke, vjerske zajednice i druge pravne osobe.

Prijedlog mora biti pismeno obrazložen i mora sadržavati sljedeće podatke:

* ime i prezime, odnosno naziv podnositelja prijedloga,
* ime i prezime, odnosno naziv pravne osobe koja se predlaže za javno priznanje,
* naziv javnog priznanja i područje na koje se odnosi prijedlog sa jasnim određenjem zasluga, doprinosa ili postignuća zbog kojih se javno priznanje predlaže,
* životopis, odnosno podatke o pravnoj ili fizičkoj osobi koja se predlaže za dodjelu javnog priznanja sa odgovarajućim obrazloženjem i eventualnom dokumentacijom kojom se potkrepljuje obrazloženje,
* prijedlog mora biti potpisan, a ukoliko je predlagatelj pravna osoba prijedlog mora biti potpisan od strane ovlaštene osobe predlagatelja i ovjeren pečatom.

Predlagatelj je u prijedlogu obvezan navesti tekst koji se upisuje kao tekst svečanog priznanja iz kojeg je vidljivo u čemu se očituje izuzetan značaj ili osobita vrijednost djela, ostvarenja ili cjelokupnog životnog djelovanja.

Prijedlog se podnosi Odboru za dodjelu javnih priznanja (s naznakom: "za natječaj"), Varaždin, Trg kralja Tomislava 1, zaključno do 29. listopada 2014. godine.

P R E D S J E D N I K

ODBORA ZA DODJELU JAVNIH PRIZNANJA

GRADONAČELNIK

**Goran Habuš, v.r.**